Nog ŉ slag vir OBAdv. Busisiwe Mkhwebane. (Foto: ANA) Die geskorste Openbare Beskermer (OB), adv. Busisiwe Mkhwebane, is Woensdag nog ŉ slag toegedien nadat die hof haar tweede aansoek om sy uitspraak oor haar vervolging nietig te verklaar, van die hand gewys het. Dié aansoek is boonop as “ŉ misbruik van die hofproses” beskryf. Die Konstitusionele Hof het in ŉ kort bevel gesê dat geen saak vir herroeping uitgemaak is nie en Mkhwebane beveel om die koste van die aansoek in haar persoonlike hoedanigheid te betaal. Mkhwebane het haar vir ŉ tweede keer tot die Konstitusionele Hof gewend in ŉ poging om sy uitspraak teen haar, wat die weg gebaan het vir die parlement om voort te gaan met stappe om haar in ŉ staat van beskuldiging te plaas, tersyde te stel. Sy het kort ná dié uitspraak haar vir die eerste keer na die hof gewend. Sy wou met die jongste aansoek egter ook gehad het dat die hof bevind dat ŉ vroeër SMS wat aan ŉ parlementsadvokaat gestuur is, haar benadeel het. Die hof het Woensdag gesê dat die tweede aansoek “ŉ misbruik” is. “Die Konstitusionele Hof het die aansoek om herroeping oorweeg. Dit het tot die gevolgtrekkinge gekom dat die aansoek van die hand gewys moet word aangesien geen saak vir herroeping uitgemaak is nie. Die applikant behoort die koste in haar persoonlike hoedanigheid te betaal aangesien hierdie aansoek neerkom op ŉ misbruik van die hofproses,” lui die bevel. Mkhwebane se tweede aansoek het gehandel oor die wyse waarop die hof ŉ SMS hanteer het wat sy gesê het op ŉ lekkasie van die hooggeregshof in ŉ afsonderlike, maar verwante saak in die Wes-Kaapse hooggeregshof in April, gedui het, berig Times Live. Die regsanalis en -konsultant, Ismail Abramjee, het destyds, nog voordat dit eintlik aangekondig is, in die SMS gesê dat hy dit “op baie goeie gesag” het dat Mkhwebane se eerste herroepingsaansoek van die hand gewys sou word. ŉ Ondersoek na die boodskap het egter bevind dat daar geen bewyse is dat hy enige vertroulike inligting gedeel het nie. Die parlement se artikel 194-komitee, wat belas is met die proses om Mkhwebane moontlik uit haar pos te verwyder, se komiteesitting duur Donderdag weer voort.